Botsvanos herbas

Botsvanos herbas buvo įteisintas 1966 m. sausio 25 d. Herbo skydo forma yra tradicinė visoje rytų Afrikoje.

Baltame lauke, skydo viršuje, pavaizduoti trys krumpliaračiai, reiškiantys pramonę.
Skyde juosta einančios trys banguotos mėlynos juostelės reiškia vandenį. Skydo apačioje pavaizduota ruda buliaus galva baltais į viršų lenktais ragais, kuri simbolizuoja Botsvanoje besiganančių galvijų svarbą.

Skydą laiko du skydininkai – piestu stovintys zebrai, kurie simbolizuoja svarbią Botsvanos laukinę gyvūniją. Kairysis (heraldiškai) zebras laiko sorgo šluotelę, simbolizuojančią svarbią šaliai žemės ūkio kultūrą. Dešinysis zebras laiko dramblio iltis – ankstesnės dramblio kaulo prekybos Botsvanoje simbolį.

Po skydu mėlynoje juostoje juodomis raidėmis devizas „pula“ 'lietus'. Tai pabrėžia vandens svarbą šiai valstybei.

Kategorija:Botsvanos atributika
Kategorija:Valstybiniai herbai